ועדת המשנה לבחינת המשבר בעסקים קטנים, כנסת 16, פרוטוקול מספר 1, 2003-06-30 17:15

רוחמה אברהם-בלילא: תודה שהגעתם בהתראה קצרה כל כך.

רוחמה אברהם-בלילא: מדובר בישיבת עדכון כי מחר מתקיים קבינט כלכלי חברתי.

רוחמה אברהם-בלילא: מאז שהתקיימה הישיבה הראשונה של ועדת הכספים שבה הוחלט על הקמת ועדת המשנה לעסקים קטנים, נפגשתי עם הגורמים הקשורים לעסקים קטנים, ארגונים שונים, לה"ב, התאחדות התעשיינים, התאחדות בעלי המלאכה הזעירה.

רוחמה אברהם-בלילא: כולם אמרו דבר אחד, יש קרן של 100 מיליון שקל, אבל הקריטריונים לקבל הכסף הם קשים.

רוחמה אברהם-בלילא: לאורך כל הפגישות שלי, הדבר המדהים שראיתי, שיש נתק מוחלט בין משרד האוצר לבין משרד התמ"ס.

רוחמה אברהם-בלילא: למעשה מדובר בשני גופים שאמורים לטפל בקרן, וכל אחד ברוגז עם השני.

רוחמה אברהם-בלילא: במשרד האוצר הוחלט למנות אדם מיוחד שיטפל בעניין.

רוחמה אברהם-בלילא: הוחלט, לקחת את קרן הון חוזר, להפריט אותה, לשנות את שמה, ולהביא אותה למצב, שהקרן במקור לא תהיה אותה קרן אבל הכסף יהיה אותו כסף.

רוחמה אברהם-בלילא: למה הכוונה?

רוחמה אברהם-בלילא: התקיימו מגעים אינטנסיביים עם שני בנקים, השלישי עומד גם להיכנס, האחד - בנק אוצר החייל, הבנק השני - בנק דיסקונט, כאשר הבנק הבינלאומי מדשדש בפתח להיכנס.

רוחמה אברהם-בלילא: יש הסכם, שעל כל שקל שהמדינה תיתן, הבנקים ייתנו פי חמש.

1028: תלוי באיזה תנאים.

רוחמה אברהם-בלילא: בתנאים טובים, ב"גרייס".

רוחמה אברהם-בלילא: מעבר לכך, בעבר, אדם שרצה לקבל הלוואה היה צריך להוכיח שאין לו מינוס בבנק.

רוחמה אברהם-בלילא: זה לא ייקרה.

רוחמה אברהם-בלילא: יבחר נציג שיהיה מקובל גם על משרד האוצר וגם על משרד התמ"ס, הוא זה שיבחן את בעל העסק, האם יש לו יכולת החזר ואם כדאי לתת לו הלוואה.

רוחמה אברהם-בלילא: במתכונת הראשונה, ההלוואה היתה 250 אלף ש"ח, קרוב לוודאי שהיא תגיע ל-500 אלף ₪.

רוחמה אברהם-בלילא: מרמת החזר של שלוש שנים היא תגיע לרמת החזר של חמש שנים.

רוחמה אברהם-בלילא: בנוסף לזאת, כל התהליך הביורוקרטי שהונהג עד עכשיו, לא עוד, מבקש ההלוואה לא יצטרך לעבור את ההליך הביורוקרטי של משרד האוצר, התמ"ס וכו', הוא בא רק לנציג היחיד הזה שמונה לכך, הוא עומד מולו ומול הבנק, בזה זה מסתיים.

רוחמה אברהם-בלילא: מדובר בשינוי משמעותי בקרן.

רוחמה אברהם-בלילא: מחר זה אמור להיות מוצג בפני הממשלה.

רוחמה אברהם-בלילא: בשבוע הבא אני רוצה לכנס את ועדת המשנה, לזמן את משרד האוצר, משרד התמ"ת, את הנציגים המקצועיים ולקיים דיון בעניין.

רוחמה אברהם-בלילא: לדעתי ההישג הזה הוא הישג משמעותי והוא עוד יותר משמעותי כאשר מביאים אותו בתקופה כזאת.

רוחמה אברהם-בלילא: לדעתי הולכת להיות מהפכה בתחום.

1028: כחבר ועדת הכספים ושותף לעבודתך, אני אומר יישר כוח, עשית עבודה נהדרת, השקעת ישיבות רבות עם אנשי מקצוע רבים, כל הכבוד לך.

1028: עצתי לך, להביא בפני הוועדה את ההישגים, מה היה ומה יהיה, אני רוצה לפרסם זאת על מנת שהעסקים הקטנים יהיו מודעים לשינוי.

1028: בכל מקום שאתה הולך אתה שומע, עסקים קטנים נסגרים, אין עזרה מאף אחד, לכן אני רוצה להביא לידיעה את כל ההישגים שהשגת.

רוחמה אברהם-בלילא: זה יבוא לידיעה בדיון שיתקיים בשבוע הבא.

1028: כדאי שתכיני שיעורי בית ותביאי בפנינו, מה היה בעבר, כמה נוצל מהקרן, מה את מציעה היום.

רוחמה אברהם-בלילא: בקרן היו 100 מיליון ₪, מתוך 100 מיליון ₪ נוצלו בסביבות 15 מיליון ₪.

רוחמה אברהם-בלילא: כ-30 איש לערך "זכו" לקבל את ההלוואה, וזאת לאחר ייסורים רבים.

רוחמה אברהם-בלילא: יש הקצאה של כסף, אבל אף אחד לא מקבל את הכסף כי הדרך שצריך לעבור מלווה בתלאות רבות.

רוחמה אברהם-בלילא: אני מבקשת לזמן לשבוע הבא את ועדת המשנה, לזמן את איתן רוב כנציג האוצר, יוחנן לוי, נציג התמ"ת.

1028: מי הנציג המקובל על שני הצדדים?

רוחמה אברהם-בלילא: מיכאל תבור הוא הנציג המוסכם של משרד האוצר ומשרד התמ"ת.

ליאת קרפטי: מדובר באדם חיצוני?

רוחמה אברהם-בלילא: מדובר ביועץ חיצוני שבודק את העסקים, רואה מה הסבירות שאותו עסק יתקיים עם קבלת העזרה.

1028: יועץ שמקבל שכר ממשרדי הממשלה?

רוחמה אברהם-בלילא: כן.

1028: אם תוכלי לישיבה הבאה להניח בפנינו את המסמך שדיברנו עליו, טוב שהוא יהיה בפני החברים.

רוחמה אברהם-בלילא: אין בעיה.

1028: אני מבין שצריך להביא זאת גם בפני ועדת הכספים.

רוחמה אברהם-בלילא: לאחר מכן נביא זאת בפני ועדת הכספים.

1028: לדעתי כדאי שזה יהיה באותו יום, לא צריך להביא הנה שוב את האנשים.

רוחמה אברהם-בלילא: אני לא חושבת שאני אהיה מוכנה בשבוע הבא להביא זאת בפני חברי ועדת הכספים, אני רוצה לעשות זאת בצורה מסודרת, להוציא דוח, המלצות, תמונת מצב וכו'.

1028: אנשי מקצוע יכינו לך זאת.

1028: להכין מצגת ולהביא זאת בפני הוועדה.

רוחמה אברהם-בלילא: אני צריכה לבדוק את המוכנות של האוצר.

רוחמה אברהם-בלילא: אני מודה לכולכם, הישיבה נעולה.